Document ID: 32008R1019

UREDBA KOMISIJE (ES) št. 1019/2008
z dne 17. oktobra 2008
o spremembi Priloge II k Uredbi Evropskega parlamenta in Sveta (ES) št. 852/2004 o higieni živil
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Evropskega parlamenta in Sveta (ES) št. 852/2004 z dne 29. aprila 2004 o higieni živil (1) in zlasti člena 13(1) Uredbe,
ob upoštevanju naslednjega:
(1)
Uredba (ES) št. 852/2004 določa splošna pravila higiene živil za nosilce živilske dejavnosti. Nosilci živilske dejavnosti, ki izvajajo katero koli stopnjo proizvodnje, predelave in distribucije hrane po primarni proizvodnji morajo izpolnjevati splošne higienske zahteve iz Priloge II k navedeni uredbi.
(2)
V zvezi z oskrbo z vodo poglavje VII navedene priloge določa, da je treba pitno vodo uporabiti, kadar je potrebno, da se živila ne kontaminirajo ter da se čista voda lahko uporablja pri celih ribah. Določa tudi, da se čista morska voda lahko uporablja pri živih školjkah, iglokožcih, plaščarjih in morskih polžih, ter da se čista voda lahko uporablja za umivanje njihove zunanjosti.
(3)
Uporaba čiste vode pri celih ribah in za umivanje zunanjosti živih školjk, iglokožcev, plaščarjev in morskih polžev ne predstavlja tveganja za javno zdravje, če so nosilci živilske dejavnosti razvili in uvedli nadzorne postopke, ki temeljijo zlasti na načelih analize tveganj in kritičnih nadzornih točk (HACCP), in s tem zagotovili, da čista voda ni vir kontaminacije.
(4)
Uredbo (ES) št. 852/2004 je zato treba ustrezno spremeniti.
(5)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
V poglavju VII Priloge II k Uredbi (ES) št. 852/2004 se točka 1(b) nadomesti z naslednjim:
„(b)
Pri celih ribah se lahko uporablja čista voda.
Pri živih školjkah, iglokožcih, plaščarjih in morskih polžih se lahko uporablja čista morska voda; za umivanje zunanjosti pa se lahko uporablja tudi čista voda.
Pri uporabi čiste vode morajo biti za oskrbo s tako vodo na voljo primerna oprema in postopki, da se zagotovi, da takšna uporaba ni vir kontaminacije živil.“
Člen 2
Ta uredba začne veljati dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 17. oktobra 2008

Labels: 0
17
20